Twee seuns sterf toe weerlig hulle tref | Maroela Media
Twee kinders is dood en drie kinders kritiek beseer toe 'n weerligstraal hulle in Mthonjaneni in KwaZulu-Natal getref het.
"Elf seuns het Saterdagmiddag sokker gespeel toe die weerlig hulle getref het," het Senzo Mchunu, premier van KwaZulu-Natal, in 'n verklaring gesê. "Een van die kinders is op die toneel dood en die tweede een het op pad na die hospitaal gesterf."
Nege van die seuns is na die KwaMagwaza-hospitaal geneem. Ses van die kinders is ontslaan en drie ander word nog steeds behandel.
"Ons doen 'n beroep op inwoners om oop velde te vermy indien die weerlig begin slaan en om seker te maak dat kinders veilig tuis is," het Mchunu gesê. "Dit gebeur skaars 24 uur nadat ons 'n slagoffer van weerlig in Nongoma ter ruste gelê het." Maroela Media het vroeër berig sewe mense is dood en vier ernstig beseer toe weerlig hulle verlede Saterdag getref het.
Ses mense is drie weke gelede in Colenso en Paulpietersburg dood weens weerlig wat hulle getref het.